རྩོམ་བཏུས་འདི་རུ་ལྷུག་བརྗོད་ཡིད་ཀྱི་རླབས་སྒྲ་དང་།གླེང་བརྗོད་དུས་ཀྱི་ངོ་རིས།ཁོ་དང་མོ་ཡི་གྲིབ་གཟུགས།འགྲུལ་བཞུད་ལམ་གྱི་རེ་ཁ་བཅས་ཚན་པ་བཞི་རུ་བགོས་ཏེ་ཕ་ཡུལ་གྱི་རྣམ་པ་གསར་པ་དང་།དགེ་སློབ་ཀྱི་བརྩེ་བ།སྐྱེས་པ་དང་བུད་མེད་ཀྱི་ངོ་རིས།སློབ་གྲྭའི་འཚོ་བ།སློབ་གསོའི་འགལ་འདུ།སྤྱི་ཚོགས་ཀྱི་འཕོ་འགྱུར་དང་འགལ་བ།རང་ཉིད་འཚོ་སྡོད་བྱེད་བཞིན་པའི་ཕ་ཡུལ་གྱི་བདེ་སྡུག་དང་བཅས་པ་བཅོས་མིན་གླུ་རུ་དྲངས་ཡོད།རང་རེའི་རིག་གནས་དང་མི་རིགས་འདི་ཉིད་མི་ཉམས་རྒྱུན་གནས་དང་མཐུན་སྒྲིལ་གྱི་གོང་བུ་གཅིག་ཏུ་བསྒྲིལ་བར་རེ་འབོད་ཞུ་བ་ཡིན་པས།དགའ་སྐྱོ་ཆགས་སྡང་གི་ཕུང་པོ་རུ་གྲུབ་པའི་ཀློག་མཁན་དག་ལ་དགའ་སྐྱོའི་ཚོར་བ་ཅི་ཡང་སྦྱིན་སྲིད་ན་ངའི་རེ་བ་གྲུབ་པ་ཡིན་ལ།ངའི་ནར་མ་སོན་པའི་བསམ་བློ་དང་པིར་འགྲོས་རྩུབ་མོས་ཀློག་མཁན་ཚོ་ལ་ཞེན་ལོག་དང་སྐྱུག་བྲོ་ལྡང་སོང་ན་སུན་འབྱིན་དགག་རྒྱག་གི་ཕུང་པོ་བྱོ་སའི་བྲང་གཞུང་ཡངས་མོར་ཕྱེས་ནས་ཡོད་པ་དགོངས་འཇག་འཚལ།